Vyf liggame in man se agterplaas gevindArgieffoto Altesame vyf liggame van jong vroue is in die agterplaas van ŉ 25-jarige man van Masoyi naby Hazyview in Mpumalanga se huis gekry. Thabiso Mndawe het al die plekke aan die polisie uitgewys waar hy die slagoffers glo verkrag en vermoor het, het brig. Leonard Hlathi, polisiewoordvoerder, gesê. Die polisie het die oorskot van drie van die slagoffers gister opgegrawe, nadat nóg twee lyke die afgelope twee weke gekry is. Die opgrawings van die slagoffers se oorskot kom nadat die man erken het dat hy die vroue vermoor en in sy erf begrawe het. Die slagoffers is tussen 15 en 24 jaar oud. Die ontdekking het gevolg op die polisie se soektog na ŉ vrou wat in Mei verdwyn het en op 1 Junie vanjaar as vermis aangemeld is. Sy was glo die verdagte se vriendin, het Hlathi gesê. Mndawe en die vrou het glo op sosiale media ontmoet. Die vrou is klaarblyklik na die verdagte se huis waar ŉ argument ontstaan het en sy vermoor is. Die man het haar daarna langs ŉ puttoilet in die agterplaas begrawe, het Hlathi gesê. “Die polisieondersoek het na die verdagte gelei, maar hy het deur ŉ venster ontsnap toe die polisie na sy huis is om na hom te soek. Sy ma het hom later, op 3 Julie, na die polisiestasie gebring,” het Hlathi gesê. Mndawe het reeds Vrydag in die rondgaande hof op Masoyi verskyn, waar hy van moord beskuldig word. Hy bly in aanhouding tot hy Woensdag na verwagting om borgtog gaan aansoek doen. Mndawe het ná sy hofverskyning in ŉ verrassende wending erken hy het nóg ŉ vrou vermoor. Haar liggaam is Vrydagaand opgegrawe. Hy het daarna nóg drie plekke aan die polisie uitgewys waar liggame begrawe is. Dié liggame is gister opgegrawe, het Hlathi gesê. Woedende inwoners het intussen sy huis aan die brand gesteek. Lt.genl. Mondli Zuma, provinsiale polisiehoof, het die ondersoekspan vir hulle werk geloof. Hy het egter sy kommer uitgespreek oor die getal huise in die gebied wat afgebrand word nadat iemand van moord beskuldig word. Wat die kwessie van die huise wat afgebrand word, vererger, is dat die huise dikwels nie aan die vermeende oortreders behoort nie, maar aan hulle ouers of familielede, het Zuma gesê. In sommige gevalle is die vermeende misdadigers ook deur die gemeenskap in boendoegeregtigheid vermoor. “Dit is nie net onwettig nie, maar ook ŉ skending van geregtigheid, omdat belangrike bewyse in die huis wat afgebrand is, kon wees, wat vervolging dan onmoontlik maak,” het Zuma gesê. Mndawe staan tereg op vyf aanklagte van moord, lykskending, die versteking van ŉ lyk, asook verkragting.